„Ziarul de Iaşi“ vă dezvăluie astăzi partea poate cea mai neaşteptată a corupţiei din sistemul sanitar: pacienţi bolnavi de inimă, puşi oficial sub acuzare - „dare de mită“ - pentru că au dat bani medicului în care îşi puseseră ultimele speranţe de viaţă. Cutuma şpăgii la plic din spitalele româneşti atinge astfel o nouă dimensiune, după ce procurorii ieşeni au luat o decizie fără precedent. Nouă pacienţi sau rude ale unor bolnavi au dat cu subsemnatul la Parchet, toţi fiind puşi sub acuzare, oficial, pentru dare de mită. Este pentru prima dată când cazul unui medic acuzat de corupţie are ramificaţii atât de adânci, inclusiv în rândul pacienţilor care „omenesc” cadrele medicale. Teoria juridică relevă că, dacă au probe, anchetatorii pot acuza de mită orice pacient care este de acord să ofere mită doctorului, fără a face un denunţ înainte de a fi acuzat. Deşi stricta literă a legii nu face diferenţă, este de aşteptat totuşi ca instanţa să facă o diferenţă între un mituitor care dă bani ca să fraudeze un concurs, şi un bolnav disperat care dă mită medicului. Statisticile din domeniu sunt uluitoare: doi din trei români oferă mită atunci când merg la spital.